
Proiectului de Lege pentru modificarea şi completarea art.16 alin.(3) din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor
               În conformitate cu prevederile din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu Proiectul de Lege pentru modificarea şi completarea art.16 alin.(3) din Ordonanţa de urgenţă a Guvernului nr.111/2010 privind concediul şi indemnizaţia lunară pentru creşterea copiilor trimis cu adresa nr. PLx. 504 din 28 octombrie 2019, înregistrat la Comisia juridică sub nr. 4c-13/908/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi cu prevederile din Regulamentul Camerei Deputaţilor, republicat
            Senatul a adoptat iniţiativa legislativă în şedinţa din data de 21 octombrie 2019. 

            Proiectul de lege are ca obiect de reglementare completarea art.16 alin.(3) din Ordonanţa de urgenţă a Guvernului nr.111/2010, cu o nouă literă, lit. d), urmărindu-se ca beneficiarii dreptului la indemnizaţia lunară pentru creşterea copiilor să poată obţine, fără sancţiunea suspendării plăţii acesteia, şi venituri din activităţi independente, din drepturi de proprietate intelectuală şi din activităţi agricole, de silvicultură şi piscicultura definite la art.67, art.70 şi art. 103 din Legea nr.227/2015, indiferent de nivelul acestor venituri.
  În şedinţa din data de  17 decembrie 2019, potrivit Regulamentului Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă supusă avizării şi au avut în vedere punctul de vedere al Guvernului transmis cu adresa nr. 1174 din 29.07.2019 prin care propune Parlamentului sa decidă asupra oportunităţii adoptării acestei iniţiative, avizul negativ al Consiliului Legislativ nr. 538 din 26.06.2019 şi avizul favorabil al Consiliului Economic si Social nr. 3008 din 11.06.2019.
            În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative. 
            În raport de obiectul şi conţinutul reglementării, proiectul de lege face parte din categoria legilor ordinare.

